O‘zbekiston hududida sotiladigan mahsulotlarning yagona elektron katalogi joriy etiladi

O‘zbekiston hududida sotiladigan tovarlar va xizmatlar hisobini tizimlashtirilishini ta'minlash, mahsulotlar harakati va ta'minot zanjiri tahlili, shuningdek, tadbirkorlik sub'yektlari faoliyatida axborot yechimlarini joriy etish maqsad qilingan.
Prezidentning “O‘zbekiston Respublikasi hududida sotiladigan mahsulotlarning Yagona elektron katalogini joriy etish chora-tadbirlari to‘g‘risida”gi qarori loyihasi e'lon qilindi.
Qayd etilishicha, O‘zbekiston Respublikasi Davlat soliq qo‘mitasi tomonidan tadbirkorlik sub'yektlari foydalanadigan mahsulotlar nomlarini unifikatsiyalash bo‘yicha ishlar olib borilgan.
O‘zbekiston Respublikasi Davlat soliq qo‘mitasining birlamchi hujjatlarda unifikatsiyalashgan mahsulot (tovarlar, xizmatlar) nomlaridan foydalanish, shu jumladan bosqichma-bosqich mahsulotlarning noyob kodlarini (shtrix-kodlarini) unifikatsiyalashgan mahsulot nomlariga avtomatik ravishda bog‘lash to‘g‘risidagi taklifiga rozilik bildiriladi.
Quyidagilar:
Tashqi iqtisodiy faoliyat tovar nomenklaturasi (2017 yil versiyasi) asosida ishlab chiqarilgan mahsulot, tovar va xizmatlar asosiy turlarining yagona elektron katalogi;
Mahsulotlar (tovarlar, xizmatlar)ning Yagona elektron katalogini yuritish tartibi to‘g‘risidagi nizom;
Xo‘jalik yurituvchi sub'yektlarning tuzilgan shartnomalarini Yagona shartnomalar axborot platformasida ro‘yxatdan o‘tkazish tartibi to‘g‘risidagi nizom tasdiqlanadi.
Belgilanishicha:
2020 yil 1 noyabrdan boshlab - mahsulot, tovar va xizmatlar asosiy turlarining yagona elektron katalogida ko‘rsatilgan mahsulot noyob nomlari va identifikatsiya kodlarini elektron hisobvaraq-fakturalarda aks ettirish;
2021 yil 1 yanvardan boshlab – tadbirkorlik sub'yektlari o‘rtasida tuzilgan shartnomalarni, Yagona elektron shartnomalar informatsion portalida ro‘yxatdan o‘tkazish;
2021-yil 1 fevraldan – elektron hisobvaraq-fakturalarida mahsulotlarning unifikatsiyalashgan nomlari va Yagona elektron shartnomalar informatsion portalida ro‘yxatga olingan shartnomalari asosida ularning mahsulotlar va xizmatlar uchun identifikatsiya kodlarining (MXIK) avtomatlashtirilgan tarzda aks etilishi joriy qilinadi.
O‘zbekiston Respublikasi Davlat soliq qo‘mitasi huzuridagi «Yangi texnologiyalar» ilmiy axborot markazi davlat unitar korxonasi Katalog va Yagona elektron shartnomalar informatsion portalini yurituvchi operator deb belgilanadi.
O‘zbekiston Respublikasi Davlat soliq qo‘mitasiga tadbirkorlik sub'yektlari takliflari hamda bozorda yangi mahsulot turlari shakllanishi asosida Katalogga o‘zgartirish va qo‘shimchalar kiritish vakolati beriladi.
O‘zbekiston Respublikasi Davlat soliq qo‘mitasi:
Katalogni rasmiy veb-saytida joylashtirilishini va ma'lumotlarning doimiy yangilab borilishini ta'minlaydi;
2020 yil 1 noyabrgacha - noyob mahsulot kodlarini (shtrix kodlarini) ko‘rsatishda MXIK kodlarini aniqlash imkonini beruvchi interaktiv xizmatni joriy etadi;
2020 yil 1 dekabrga qadar - elektron shartnomalar uchun Yagona axborot platformasini ishlab chiqadi va amaliyotga joriy qiladi;
2021 yil 1 martga qadar onlayn-kassalar va virtual kassa tizimiga MXIKni integratsiya qiladi.
O‘zbekiston Respublikasi Moliya vazirligi 2021 yil va keyingi yillar uchun Davlat budjeti loyihasini tayyorlashda tadbirkorlik sub'yektlarining xalqaro tizimda shtrix-kodlarni olish uchun yo‘naltirilgan mablag‘lar miqdorini soliq solinadigan bazadan chiqarib tashlashni nazarda tutadi.